Eerste burger en adjunk het 16 lyfwagteYusuf Bhamjee. Foto: Youtube ŉ Burgemeester van KwaZulu-Natal en sy adjunk het sedert 2008 ŉ totaal van 16 lyfwagte tussen die twee van hulle teen ŉ koste van meer as R1,2 miljoen per jaar, berig die Sunday Tribune. Volgens die berig het Yusuf Bhamjee, burgemeester van die uMgungundlovu-distrik, en sy adjunk, Thandiwe “Fucwana” Zungu, meer lyfwagte as Senzo Mchunu, KwaZulu-Natal se premier. Mchunu het vyf lyfwagte. Pietermaritzburg, Howick, Mpendle en Richmond maak deel uit van die Umgungundlovu-distrik. Twee van Bhamjee se lyfwagte, Thulasizwe Mbanjwa en Sthembiso Mokoena, word intussen daarvan beskuldig dat hulle twee weke terug op ŉ motoris op die N3 losgebrand het terwyl hulle Bhamjee vergesel het. Hulle het verlede week in die Pinetown-landdroshof verskyn op aanklagte van poging tot moord. The Mercury het Vrydag berig dat Mbanjwa ŉ vorige veroordeling vir poging tot moord het en dit nie aan die hof bekend gemaak het nie.